Wenke om af te skaal ná die afsterwe vanhuweliksmaat of ander lewensveranderende omstandighede - WelstandWelstand
Tuis / Advies / Wenke om af te skaal ná die afsterwe vanhuweliksmaat of ander lewensveranderende omstandighede
Wenke om af te skaal ná die afsterwe vanhuweliksmaat of ander lewensveranderende omstandighede
Wanneer 'n mens se huweliksmaat sterf, bly jy agter met baie wisselende emosies, herinneringe, hartseer en verlange. Boonop is daar baie dinge waaroor jy alleen moet besluit, byvoorbeeld of jy na 'n ander (kleiner) blyplek moet verhuis. Jou geliefde se persoonlike besittings soos klere, gereedskap, boeke en versamelaarsitems moet uitsorteer word en jy moet besluit wat weggegee, verkoop of bewaar moet word. Indien jy na 'n ander (kleiner) woonplek moet verhuis, moet jy weens beperkte ruimte ook van meubels en ander goed wat julle saam bymekaargemaak het en saam geniet het, soos skilderye en ornamente, ontslae raak. Elke meubelstuk, CD, boek, kledingstuk of persoonlike item bring herinneringe aan goeie tye saam. Die afskaalproses is vir seker nie maklik nie en is nie iets wat binne 'n paar dae of selfs 'n paar weke afgehandel word nie. Dit kan selfs maande duur.
Hierdie is deel van die rouproses en jou reis op pad na aanvaarding van die verlies van jou huweliksmaat en ook die verlies van dit wat julle saam as egpaar en ook as gesin beleef het. Indien jy dit reg hanteer, kan hierdie die eerste stap na 'n nuwe lewensfase wees, sonder dat jy ooit jou geliefde, of dit wat was, vergeet.
Kundiges deel 'n paar wenke
Mits jy deur omstandighede gedwing word, soos byvoordeel dat die huis verkoop moet word of jy baie gou plek in 'n aftree-oord kry, is dit die ideale tyd om te begin om jou geliefde/jul besittings uit te sorteer.
– Begin om jouself geestelik en emosioneel voor te berei deur kartondose of ander houers, etikette en merkpenne aan te skaf.
– Skep kategorieë soos weggooi, verkoop, skenk, en behou. Plaas elke item in die toepaslike houer. Waak teen besluitloosheid – deur goed te hou om later daaroor te besluit, stel jy net die proses uit.
– Hanteer die projek in fases. Doen byvoorbeeld vertrek vir vertrek en een kas, rak of tipe item op 'n keer. Begin by 'n vertrek wat die minste emosionele impak sal hê en met items waarvan jy maklik ontslae kan raak (dit waaraan jou geliefde nie so verknog was nie en wat jy self ook nie meer nodig het of graag wil hou nie). Dit sluit verweerde en stukkende goedere in. Deur van basiese items ontslae te raak, berei jy jouself voor vir dit wat jou emosioneel gaan maak.
– Doen soveel as waarvoor jy op 'n dag kans sien. Wanneer jy moeg is of te emosioneel raak, gaan stap 'n ent, of gaan drink tee saam met 'n vriendin. Jy hoef ook nie elke dag daarmee besig te wees nie. Dis soms goed vir die gemoed om vir 'n dag of twee net bietjie afstand te kry en te besin, veral wanneer jy besig is met dit wat sentimentele waarde het of jou emosioneel maak.
– Indien jy na 'n kleiner plek verhuis, hou die beskikbare ruimte in gedagte. Stel 'n beperking op spesifieke kategorieë soos om net die CD's waarna jy gereeld luister of wat jou en jou geliefde se gunstelinge was en boeke wat jy weer sal lees of nog nie gelees het nie, of net 'n paar van jou eggenoot se gunsteling hemde te hou. Hou slegs een stel eetservies en eetgerei, en raak ontslae van duplikate (dikwels onnodig in die kombuis) of dit wat jy vir jare nie gebruik het nie en waarskynlik nooit sal gebruik nie.
– Papierwerk is meestal tydrowend, omdat jy dalk elke briefie of kaartjie sal wil lees en elke foto sal wil bestudeer. Plaas alle papiere (dokumente, kwitansies, groetekaartjies) in 'n houer om later te sorteer. Wanneer jy dit hanteer, maak elektroniese kopieë van dié wat belangrike inligting bevat en waarvan jy nie die oorspronklikes nodig het nie en laat dit snipper. Maak 'n album van los foto's, of skandeer dit ook en bêre dit elektronies. Liasseer papierkopieë van belangrike dokumente.
– Weggooi. Hierdie items is die maklikste om te hanteer. Dis gewoonlik goed wat vir niemand anders meer van waarde kan wees nie. Plaas dit in weggooibare houers wat jy later kan laat wegry of plaas dit in jou vullisverwyderingsdrom.
– Verkoop. Daar sal waarskynlik items wees wat jy wil verkoop eerder as om te skenk en dis 'n ideale manier om 'n paar rand te verdien om uitgawes te dek of iets spesiaals vir jou nuwe tuiste aan te skaf. Dit kan goed soos meubels en ander huishoudelike items wees wat nog waardevol is. Jy kan ook boeke, CD's en ou vinielplate verkoop, byvoorbeeld aan versamelaars. Daar is verskeie maniere om dit te doen. Hou 'n motorhuisverkoping, of adverteer dit op plaaslike koop- en verkoop-groepe.
– Skenk. Jy voel dalk skuldig of dat jy verraad pleeg deur sy/haar goed weg te gee. Maar deur dit aan iemand te skenk aan wie dit vreugde gaan verskaf en wat dit gaan waardeer, gaan jou ook gelukkig maak. Indien 'n familielid of vriend vir iets spesifieks vra, merk dit met die persoon se naam en lewer dit so gou moontlik af. Luister na jou hart. Soms wéét 'n mens instinktief wie van iets spesifieks gaan hou, of dit kan benut, selfs al vra die persoon nie daarvoor nie.
Oorweeg dit om erfstukke of items met sentimentele waarde wat 'n kind of kleinkind eendag sal erf, nou reeds aan hulle te gee. Die voordele is tweeledig. Jy hoef nie self bergplek daarvoor in jou kleiner tuiste te soek nie en jy geniet nou die vreugde van gee en die ontvanger se vreugde oor hierdie vroeë erflating. Dis nou dalk die aangewese tyd om 'n spesifieke item vir 'n kleindogter te gee wat op 'n dag in kinderlike onskuld gesê het: 'Wanneer Ouma eendag doodgaan, mag ek asseblief hierdie hangertjie kry?'
Skenk die res aan liefdadigheidsorganisasies. Daar sal altyd iemand wees wat item kan benut wat jy nie meer kan of wil gebruik niet. Oorweeg byvoorbeeld die liefdadigheidsorganisasies wat jy weet jou geliefde altyd graag ondersteun het.
Neem foto's van dit wat jy nog wil onthou maar wat jy nie noodwendig wil behou nie.
– Dit wat jy wil behou. Dinge wat vir jou geliefde belangrik was en plesier verskaf het, of wat julle saam aangeskaf het, mag moontlik die moeilikste items wees om van ontslae te raak.
Indien hy/sy 'n volledige versameling van iets gehad het, besluit of jy dit self wil behou en spasie daarvoor het. Andersins, skenk of verkoop dit aan 'n versamelaar.
– Maniere om sentimentele goed en erfstukke wat nie gebruik gaan word nie, te bewaar. Skep 'n ruimte/hoekie in 'n vertrek waar jy dit kan uitstal. Wat jy nie kan of wil uitstal nie, kan in 'n herinneringsboksie gebêre word. 'n Goeie idee is om van gunsteling kledingstukke herinnerings-items te maak of te laat maak, byvoorbeeld 'n teddiebeer of 'n duvet/lappieskombers.
– Terwyl jy uitsorteer. Gun jouself die tyd om na te dink oor geleenthede wat verband hou met spesifieke kledingstukke of items – daar is gewoonlik mooi herinneringe gekoppel aan baie gunsteling besittings, soos 'n spesiale verjaardaggeskenk of iets wat julle tydens 'n gedenkwaardige vakansie aangeskaf het. Neem jou tyd om die herinneringe te geniet en emosies van saamweestye te herroep. Koester die mooi gedagtes wat met item verband hou, selfs al bring dit trane. Die gedagte is om slegs dit wat positiewe herinneringe bring, of dit wat jy kan gebruik, te hou.
– Moet 'n mens die taak alleen aanpak of hulp aanvaar? Daar gaan tye wees wat jy gaan verkies om alleen te wees, maar soms sal die bystand of net teenwoordigheid van vriende en familie welkom wees. Neem die vrymoedigheid om te vra en wees spesifiek oor die aard van die hulp wat jy verlang, al is dit net om skenkings te gaan aflewer. Benut hierdie geleentheid om bande met jou kinders en kleinkinders te smee. Nooi hulle om te kom kuier en gaan saam met hulle deur die sentimentele items en erfstukke. Vertel hulle van die herkoms/geskiedenis daarvan – byvoorbeeld hierdie teestel het aan Oumagrootjie behoort, en hierdie ring was my eerste verjaardaggeskenk van Oupa wat nou oorlede is. Wanneer hulle dit eendag erf, sal die dit vir hul meer waarde hê vanweë die sentimentele waarde daarvan. Dit kan ook 'n laaste geleentheid wees waartydens jou kinders in die huis waar hulle grootgeword het byeenkom en herinneringe deel – aan tye van samesyn en ook aan 'n geliefde grootouer of ouer wat oorlede is.
Die afskaalproses beteken nie dat jy jou geliefde verloën of vergeet het nie. Die feit dat jy na 'n ander tuiste verhuis, beteken ook nie dat jy die herinneringe aan dit wat jul saam beleef het, agterlaat nie. Herinneringe is dikwels kosbaarder as die fisieke items of fisieke leefruimte waarvan jy moet afskeid neem.